	
	
	
	



(1–4-sinf oʻquvchilari uchun 4 haftalik mashgʻulotlar toʻplami)

“Kelajak soati” mashg‘ulot ishlanmalari 

          (19.10.2026)                Mavzu: “Ustozimga ehtirom”

🎯 Mashg‘ulot maqsadi: 
✓Oʻtgan uch haftada oʻrganilgan ustoz, oila, savol-javob va kitobxonlik mavzularini bitta yaxlit gʻoyaga birlashtirish;
✓ Ustozga hurmat va minnatdorlikni ijodiy shaklda ifodalashga oʻrgatish;
✓ Bilim, kelajak kasbi va Vatanga daxldorlik oʻrtasidagi bogʻliqlikni anglatish;
✓ Oʻquvchining fikrlashi, muloqoti, ijodkorligi va hamkorlikda ishlash koʻnikmalarini rivojlantirish.

📌 Kutilayotgan natijalar: 
➤Ustozning inson va jamiyat hayotidagi oʻrnini tushuntirib bera olish.
➤ Ustoziga nisbatan shaxsiy minnatdorligini ogʻzaki yoki yozma shaklda ifodalay olish.
➤ Bilimning kelajak kasbi va Vatan ravnaqiga aloqasini misollar bilan tushuntira olish.
➤ Oʻzi bajarishi mumkin boʻlgan bitta foydali amalni mustaqil belgilay olish.

	Kerakli jihozlar

	· Elektron doska
· Sirli konvert (“Kelajakdan xat” uchun)
· Katta daraxt rasmi (doska uchun)
· Meva va barg shaklidagi rangli qogʻozlar
· Yurakcha shaklidagi kichik kartochkalar
· Rangli qalamlar
· Oyna yoki oynaga oʻxshash kichik karton (“Kelajak oynasi” uchun)
· Yulduzcha shaklidagi belgilar (“Yaxshi soʻz estafetasi” uchun)
· Kichik konvertlar va “Minnatdorlik pochtasi” qutisi (karton quti)



Mashgʻulot ishlanmasi (Asosiy bosqichlar)



	Vaqt
	Bosqich
	Faoliyat mazmuni

	5 daqiqa
	Diqqatni jalb qilish
(“Kelajakdan xat”)
	Sirli konvertdagi kelajakdan kelgan xat oʻqiladi;
oʻquvchilar xat kimdan ekanini va ustoz bergan bilim kelajakda nimaga xizmat qilishini muhokama qiladilar..

	10 daqiqa
	Amaliy mashq (“Bir
daraxt - ming meva”)
	Doskadagi daraxtga (ildizi - USTOZ, tanasi -BILIM) oʻquvchilar kasb nomlarini meva kartochkalariga yozib joylashtiradilar, bilim-kasb-Vatan bogʻliqligini anglaydilar.

	8 daqiqa
	Ijodiy mashq (“Yaxshi soʻz estafetasi”)
	Har bir oʻquvchi ustoziga atalgan yurakcha kartochkaga samimiy jumla yozadi (1-sinf: rasm chizadi va “RAHMAT” soʻzini yozadi), juftlikda almashib, yulduzcha belgisi qoʻyadi.

	8 daqiqa
	Tasavvur mashqi
(“Kelajak oynasi”)
	[bookmark: _GoBack]Oʻquvchilar “oynada” kelajakdagi oʻzlarini tasavvur qilib, kelajak kasbi va Vatanga foyda haqidagi gaplarni davom ettiradilar.

	5 daqiqa
	Refleksiya (“Vatan
daraxtiga vaʼda”)
	Har bir oʻquvchi barg shaklidagi kartochkaga bitta amaliy vaʼda yozib, umumiy “Vatan daraxti”ga joylashtiradi.

	5 daqiqa
	Ijodiy minbar
	“Minnatdorlik pochtasi”dan konvertlar tanlanib, sheʼr, tabrik yoki yurakchadagi fikrlar navbat bilan taqdim etiladi.

	4 daqiqa
	Yakunlovchi qism
	Refleksiya: savol berish va kitob tavsiya
qilishdan nimani anglaganlari muhokama
qilinadi.

	2 daqiqa
	Yakun
	Oy davomidagi mavzular umumlashtiriladi: “Ustozga ehtirom - millatga ehtirom! Bilimimiz bilan Vatanimiz kelajagiga hissa qoʻshamiz!”

	2 daqiqa
	Uyga vazifa
	Oila aʻzolaringizdan soʻrang: “Sizga maktabdagi qaysi ustozingiz eng katta taʻsir koʻrsatgan va nima uchun?” Javobni keyingi suhbatda 2-3 gap bilan aytib bering.



Mashgʻulotning borishi

   🕓 5 daqiqa | Tanishtirish (“Kelajakdan xat”)

Oʻqituvchi: - Assalomu alaykum, aziz oʻquvchilar! Bugun bizning “Ustozga ehtirom” mavzusidagi bir oylik sayohatimizning yakuniy mashgʻuloti. Menga bugun gʻalati bir sirli konvert kelib qoldi, uni ochib koʻraylikmi?
Oʻquvchilar: - Ha, ochaylik!
Oʻqituvchi: “Aziz ustozim! Siz menga ilk bilimlarni berdingiz, savod o‘rganishimga, izlanishimga va orzu qilishimga yo‘l ko‘rsatdingiz. Bugun men o‘z kasbim orqali insonlarga va yurtimga foyda keltiryapman. Bunda siz bergan bilim va tarbiyaning o‘rni katta. Bizga bergan mehringiz, sabringiz va mehnatingiz uchun chin dildan rahmat!”, - Sizningcha, bu xatni kim yozgan boʻlishi mumkin? Nega u ustozini esladi?
Oʻquvchilar: Oʻz taxminlarini aytadilar.
Oʻqituvchi: - Ustoz bergan bilim kelajakda nimaga xizmat qiladi, deb oʻylaysiz?
Oʻquvchilar: Oʻz fikrlarini bildiradilar.
Oʻqituvchi: - Demak, ustozning bugungi mehnati faqat bugun uchun emas, kelajak uchun ham xizmat qiladi. Keling, shu haqda bugun koʻproq gaplashamiz.

   🕓 10 daqiqa | Amaliy mashq (“Bir daraxt - ming meva”)

Oʻqituvchi: - Mana bu daraxtning ildizi - USTOZ, tanasi esa - BILIM. (Doskaga katta daraxt rasmini chiqaradi, ildiziga “USTOZ”, tanasiga “BILIM” deb yozadi.)
Oʻqituvchi: - Uning shoxlariga esa turli kasblar joylashadi. Sizlarga meva shaklidagi kartochkalar beraman, har biringiz bittadan kasb nomini yozib, daraxtimizga osing.
Oʻquvchilar: Meva kartochkalariga kasb nomlarini yozib, daraxtga joylashtiradilar (shifokor, muhandis, oʻqituvchi, harbiy, olim va h.k.).
Oʻqituvchi: - Ajoyib daraxt hosil boʻldi! Aytinglar-chi, shifokor, muhandis yoki olim boʻlish uchun nimalar kerak? Bu bilimlarni kimlar berib boradi?
Oʻquvchilar: Oʻz fikrlarini bildiradilar (ustozlar, kitoblar, mashgʻulotlar orqali).
Oʻqituvchi: - Toʻgʻri! Endi bilimli inson Vataniga qanday foyda keltirishi mumkin deb oʻylaysiz?
Oʻquvchilar: Misollar keltiradilar.
Oʻqituvchi: - Demak, har bir kasbning ortida bilim bor. Bilim ortida esa - ustozning mehnati turadi.

   🕓 8 daqiqa | Ijodiy mashq (“Yaxshi soʻz estafetasi”)

Oʻqituvchi: - Endi har biringizga yurakcha shaklidagi kartochka beraman. Ustozingizga atalgan bitta samimiy jumla yozing, masalan, u sizga nimani oʻrgatgani uchun minnatdorsiz. ( 1-sinf uchun alohida koʻrsatma : yurakcha kartochkaga quyosh, gul yoki ustozining rasmini chizasiz, keyin nuqtalar boʻylab “RAHMAT” soʻzini yozasiz va ogʻzaki ravishda “Men ustozimga rahmat aytaman, chunki...” jumlasini davom ettirasiz.)
Oʻquvchilar: Yurakcha kartochkaga oʻz jumlasini (yoki rasmini) tayyorlaydilar.
Oʻqituvchi: - Endi kartochkalaringizni juftlikda almashtiring. Sherigingizning yozganini oʻqib chiqing va yoqqan boʻlsa, kichik yulduzcha belgisini qoʻying.
Oʻquvchilar: Kartochkalarni juftlikda almashadilar, oʻqiydilar va yulduzcha qoʻyadilar.
Oʻqituvchi: - Endi tayyor yurakchalaringizni “Minnatdorlik pochtasi” qutisiga joylashtiring. Uyda tayyorlagan sheʼringiz yoki tabrik kartochkangiz boʻlsa, uni ham shu qutiga qoʻshing - mashgʻulot oxirida hammasini birga ochamiz!
Oʻquvchilar: Yurakchalarini “Minnatdorlik pochtasi” qutisiga solishadi.

   🕓 8 daqiqa | Tasavvur mashqi (“Kelajak oynasi”)

Oʻqituvchi: - Endi bu oynada bugungi oʻquvchini emas, kelajakdagi oʻzingizni tasavvur qiling. Gapni davom ettiring: “Men kelajakda ... boʻlaman.” (Oyna yoki oynaga oʻxshash kartonni koʻrsatadi.)
Oʻquvchilar: Navbat bilan gapni davom ettiradilar.
Oʻqituvchi: - “Bunga erishish uchun bugundan ............... qilaman.”
Oʻquvchilar: Oʻz javoblarini aytadilar.
Oʻqituvchi: - “Kelajakda bilimim bilan Vatanimga ... foyda keltiraman.”
Oʻquvchilar: Oʻz javoblarini aytadilar.
Oʻqituvchi: - Vatanga muhabbat faqat chiroyli soʻzlarda emas. Bilim olish, halol mehnat qilish va oʻz kasbini yaxshi egallash ham Vatanga xizmat qilishning bir koʻrinishidir.

   🕓 5 daqiqa | Refleksiya (“Vatan daraxtiga vaʼda”)

Oʻqituvchi: - Har biringizga barg shaklidagi kartochka beraman. Unga bitta amaliy vaʼda yozing - masalan, “Koʻproq kitob oʻqiyman” yoki “Ustozimni diqqat bilan tinglayman”
Oʻquvchilar: Barg kartochkaga oʻz vaʼdasini yozadilar.
Oʻqituvchi: - Endi barglaringizni umumiy “Vatan daraxti”ga joylashtiring.
Oʻquvchilar: Barglarini umumiy daraxtga joylashtiradilar.
Oʻqituvchi: - Bugun aytgan gapingizdan qaysi birini ertadanoq amalga oshira olasiz?
Oʻquvchilar: Oʻz fikrlarini bildiradilar.

   🕓 5 daqiqa | Ijodiy minbar
Oʻqituvchi: - Endi “Minnatdorlik pochtasi”ni ochamiz! Bir nechtangiz konvert olib, ichidagi sheʼr, tabrik yoki yurakchadagi fikrni sinfga taqdim etasiz.
Oʻquvchilar: Navbat bilan konvert olib, ichidagi ishini taqdim etadilar.
Oʻqituvchi: - Har bir taqdimotdan soʻng bitta sinfdosh “Menga yoqqan jihati...........” jumlasini davom ettirsin.
Oʻquvchilar: Bir nafar sinfdosh oʻz fikrini bildiradi.

   🕓 2 daqiqa | Yakun

Oʻqituvchi: - Bir oy davomida biz ustozni, oilani, savol berishni va kitobni oʻrgandik. Bugun bularning barchasini bitta fikrga birlashtiramiz: bilim bizni kelajakka olib boradi.
Oʻquvchilar: Diqqat bilan tinglaydilar.
Oʻqituvchi va oʻquvchilar (birgalikda): “Ustozga ehtirom – millatga ehtirom! Bilimimiz bilan Vatanimiz kelajagiga hissa qoʻshamiz!”.

   🕓 2 daqiqa | Uyga vazifa

Oʻqituvchi: - Bugungi mashgʻulotimiz shu bilan yakunlandi.
Uyga vazifa: oila aʻzolaringizdan soʻrang: “Sizga maktabdagi qaysi ustozingiz eng katta taʻsir koʻrsatgan va nima uchun?” Javobni keyingi suhbatda 2-3 gap bilan aytib bering.
